Johnny Jensen: - Vi kan lære mye av håndballjentene
Jensen mener landslagskeeper Ole Ereviks utspill er meningsløst, og sier at det norske herrelandslaget heller bør tenke over hva de kan lære. - Jeg synes det blir helt feil å sammenligne herre- og kvinnehåndball. Herrene har ikke prestert i et eneste mesterskap. Det har håndballjentene. Vi kan lære mye av dem, spesielt den profesjonaliteten de har og at de er gode i de avgjørende situasjonene, sier Jensen til VG Nett.Det var etter lørdagens kamp mot Ukraina at Erevik sa hva han mente om EM-nivået på nettsamfunnet Twitter. Han brukte ordet «steinaldernivå», og la til at: «Norge er best i en idrett som finnes i tre land». Jensen er enig i at Norge ikke har spilt god håndball så langt i EM, men synes det er unødvendig at en herrespiller langer ut mot kvinnene. - Det er absolutt lov å ha egne meninger, men jeg synes det blir feil å kritisere et lag som har vunnet alt som er mulig å vinne. Håndballjentene har ikke spilt opp mot sitt beste, men til slutt står de i en semifinale eller finale, slik de alltid gjør, sier Nøtterøy-spilleren. - Hvordan hadde du reagert om håndballjentene kritiserte dere da du var på landslaget? - Jeg tror nok jeg hadde blitt fryktelig irritert. Samtidig tror jeg det hadde vært en vekker. Det hadde tent meg veldig om jeg hadde fått høre det samme. Derfor tror jeg også at det kan komme noe positivt ut av dette. De vet selv at de ikke har spilt på sitt beste, sier Jensen.Håndballspilleren innrømmer at han ble irritert over debatten som gikk i helgen. Jensen synes det er unødvendig at kritikken kommer på nettet. - At folk slenger dritt gjennom Twitter og Facebook synes jeg er helt meningsløst - særlig når det ikke er hold i det. Det er lov å bruke hodet. Det er ikke bare én som leser det, men en hel haug, sier han. Håndballjournalist tror Norge blir bedre En som er langt på vei enig med Jensen er mangeårig håndballjournalist i Aftenposten, Arne Hole. - Vi bør nok være forsiktige med å kritisere dem. Vi har sett det gang på gang at laget bare blir bedre utover i mesterskapene, senest i OL der de fikk en begredelig åpning, men ble stående igjen med gullet, sier Hole, som er til stede i Serbia, til VG Nett. Han mener håndballjentene må tåle å få høre at de spiller dårlig, men at Erevik kanskje ikke var den rette til å kritisere dem. - Han er ikke helt på villspor, men det er kanskje feil mann som sier det. Erevik spiller jo på et landslag som ikke har vunnet noe, sier Hole.
Tidligere landslagsspiller Johnny Jensen (40) er oppgitt over kritikken mot de norske håndballjentene og mener herrene bør se seg selv i speilet.